钦定古今图书集成/明伦汇编/官常典/第402卷 > 吴执御
## 钦定古今图书集成/明伦汇编/官常典/第402卷 > 吴执御

按《明外史》本传：“执御，字朗公，黄岩人。天启二年进士。
除济南推官。德州建魏忠贤祠，独不赴。崇祯三年，征
授刑科给事中。明年正月，以帝视朝稍简，上疏切谏。
帝摘其中凭臆随声语切责之。俄请急除掣签法，务
使人地相配。议格不行。逾月，疏言理财先保民，请蠲
畿辅加派，示四方停免之期，俾晓然知息肩有日，庶
不至召乱。至捐助搜括，亦宜速罢，毋徒为贪墨藏奸
之薮。”帝复以沽名市德责之。已，劾吏部尚书王永光
专务比匪，听王洽荐用王元雅而封疆误；听张道濬
推举尹同皋“而祖制紊。至同皋兼金之馈，不难自标
为例。陛下惩贪法严，而诲贪自永光始。官邪何日正，
宠赂何日清邪？”帝褒永光清慎，不纳其言。俄因风霾，
陈谨边防、择守令二事，报闻。已上重学校、《敦风俗》诸
疏，帝皆采纳。帝以久旱求言，执御应诏，语极剀切。已，
请召黄克缵、刘宗周、郑鄤，忤旨谯让，无何，言：“今日用
兵必需饷，然往者敌兵阑入时，袁崇焕、王元雅拥数
百万金钱，数十万，士马狼狈失守，而史应骋、王象云、
张星、左应选以一邑抗强敌，筹边不在增兵，饷在择
人。畿辅东北及秦、晋沿边州县，宜悉授精敏甲科，赐
玺书，畀本地租赋，俾抚练军民，自御寇盗。边关文武
大吏，缮修战守之外，宜兼责以理财，如先臣王翱、叶
盛辈所为，则客兵可撤，而省饷至数百万矣。”帝以岁
赋留本地，则国用何资？不听。已，劾首辅周延儒揽权，
指其私状元陈于泰及幕客李元功、蒋福昌、周素儒
等交关为奸利罪，忤旨切责己。疏救魏呈润、李曰辅，
不纳。已，陈阴阳内外之说，言：“今九边、中原，庙堂之上
无非阴气，心膂大臣未必皆君子。”帝以其疏中所指
“阳刚君子”，无主名，令指实。执御乃以前所荐三人及
姜曰广、文震孟、陈仁锡、黄道周、倪元璐、曹于汴、惠世
扬、罗喻义、易应昌对。会御史吴彦芳言：“执御所举固
真君子，他若侍郎李瑾、李邦华、毕懋康、倪思辉、程绍
皆忠良当用，通政使章光岳邪媚当斥。”帝怒其朋比，
执政复从中构之，遂削二人籍，下法司讯。时御史王
绩灿方以荐李邦华、刘宗周下狱，而执御等复继之，
朝端震骇。言官共申救，帝皆切责，卒坐三人赎徒三
年。执御初，行取入都，延儒遣元功招之，不赴，后竟劾
延儒。“其学以立诚为本，立朝更著风节。”久之卒。